Bejaarde in huis op Villiersdorp vermoorCasper en sy vrou Bessie (Foto: Verskaf) “Sy goedgeaardheid het geen perke geken nie. Hy het gehelp waar hy kon, al sou dit sy eie lewe kos.” Só vertel Casper Steenkamp nadat sy pa en naamgenoot Saterdag tragies dood is toe hy in sy buurman se huis op Villiersdorp in die Wes-Kaap deur inbrekers oorval en doodgesteek is. Die 87-jarige Steenkamp het die aand omstreeks 19:45 geluide in sy buurman se huis in Mullerstraat gehoor en gaan ondersoek instel. Dit is tóé dat hy die inbrekers daar betrap het. Die buurman werk in die Kaap en Steenkamp het ŉ oog oor sy huis gehou. AD Roux, ŉ goeie vriend van Steenkamp, het gesê een van die versorgers wat na Steenkamp se vrou omsien, het hom uiters ontsteld gebel om te sê dat hulle sy liggaam ná ŉ lang soektog op die buurman se agterstoep gekry het. Steenkamp se vrou, Bessie Steenkamp (86), ly aan demensie. “Casper het die twee versorgers die middag afgegee, maar gesê hulle moet voor donker terug wees. Toe hulle na Casper se huis teruggekeer het, het hulle hom nie met ’n oog gesien nie. Hulle het toe na hom begin soek en hom later op die buurman se stoep sien lê,” vertel Roux. Die polisie is dadelik na die huis ontbied. Mihlali Majikela, polisiewoordvoerder in die Wes-Kaap, sê nadat die polisie ondersoek ingestel het, is gevind dat Steenkamp doodgesteek is. ’n Saak van moord is aanhangig gemaak. Niemand is nog in verband met die moord in hegtenis geneem nie. Die buurman het ook bevestig dat daar goed uit sy huis gesteel is. “Ek was etlike ure voor die voorval by Casper. Ek het Saterdae by hom gaan kuier. Hy was soos ŉ pa vir my. Hy het sy medemens bo homself geplaas en was die goedhartigste mens wat ek ken,” vertel Roux. Steenkamp jr. het gesê sy pa was jare lank ŉ onderwyser en het sy lewe aan sy leerders gewy. Hy het jare gelede ook sy doktersgraad in onderwys behaal. “Hy was baie lief vir mense en het as onderwyser kinders se lewe verander. My pa was ’n ongelooflike onselfsugtige mens. Hy het beloof om na my ma om te sien tot aan die einde.”